Publication: Magyar Közlöny
Issue: MK-2000-52 (Year: 2000, Number: 52)
Era: 1990-2004
Section: A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható
Paragraph Index: 982

20. IRÁNYVONAL A MUNKAHELYI ÉS CSALÁDI KÖTELEZETTSÉ- GEK HARMONIZÁLÁSA A munkaviszony megszakításával, a szülési szabadsággal, a részmunkaidős foglalkoztatással és a rugalmas munkaidő-beosztással kapcsolatos intézkedések, amelyek mind a munkáltatók, mind a munkavállalók érdekeit szolgálják, különös fontossággal bírnak úgy a nők mint a férfiak számára. A kérdéskörrel kapcsolatos különböző direktívák és a szociális partnerekkel kötött megállapodások bevezetését fel kell gyorsítani és ezek végrehajtását rendszeresen figyelemmel kell kísérni. Biztosítani kell a megfelelő gyermekgondozási szolgáltatásokat, illetve az eltartott családtagok gondozását annak érdekében, hogy a nők és férfiak egyaránt beléphessenek a munkaerőpiacra, és folyamatosan ott tudjanak maradni. Ebben a tekintetben a családi felelősségben való egyenlő részesedés rendkívüli jelentőséggel bír. Az egyenlő esélyek biztosítása érdekében a tagállamok és a szociális partnerek: olyan programokat dolgoznak ki és vezetnek be, amelyek támogatják a családbarát politikát, beleértve a megfizethető, elérhető és magas színvonalú gyermekgondozási szolgáltatásokat, az egyéb eltartottak és hozzátartozóik által igényelt szolgáltatásokat, továbbá a szülői és egyéb szabadságokat. A Kormány célja a családok jólétének növelése, melynek eléréséhez a munkavállalás és a családi kötelezettségek összehangolását biztosító intézkedések bevezetése, illetve elterjesztése, ilyen tartalmú programok működtetése is szükséges. Az irányvonalban megfogalmazott, a szolgáltatások fejlesztésére és a szülői szabadságok feltételrendszerére vonatkozó feladatok megoldását ezekkel a programokkal kell segíteni. Indoklás A munkahelyi és családi kötelezettségek jobb összehangolására tett intézkedések — nemzetközi tapasztalatokkal is alátámasztva — javítják a dolgozók motiváltságát, ragaszkodását munkahelyükhöz, és hozzájárulnak a hatékonyság növeléséhez, a családok élethelyzetéből fakadó gondok zökkenőmentesebb megoldásához. Magyarország több olyan nemzetközi egyezményhez is csatlakozott, amelyekkel jogi kötelezettséget vállalt a csa- 2000/52. szám ládok helyzetének javítására, ezek közül kiemelendő „Az Emberi Jogok Európai Egyezménye” és az „Európai Szociális Charta”. Korábbi intézkedések A Kormány több olyan intézkedést tett, amely a családok élethelyzetét javítja: például visszaállította a családi pótlékra, a gyermekgondozási segélyre való alanyi jogosultságot, valamint a gyermekek utáni adókedvezményt, bevezette a lakásépítés utáni részleges ÁFA-visszaigénylést, csökkentette a fiatal házasok első lakásvásárlási illetékét. A Kormány a családpolitikai intézkedéseiről a Nemzeti Családpolitikai Koncepcióban rendelkezik. A koncepció felsorolja a családpolitika megvalósításának legfontosabb eszközeit és intézményeit, megjelöli ezek fejlesztési irányait. Legfontosabb feladatai között fogalmazza meg a gyermeknevelés anyagi támogatását, a gyermeknevelés és a munkavállalás összehangolásának elősegítését, az otthonteremtés támogatását, a családokat segítő szolgáltatások bővítését. Kiemelten foglalkozik a fokozott törődést igénylő családok — például fogyatékos gyereket nevelő családok, a roma családok, a munkanélküliek — családtagjainak a támogatásával. A családpolitikai célú szolgáltatások közül a gyermekintézmények (bölcsődék, óvodák, napközik) kiépítettsége és hozzáférhetősége meghaladja a nálunk fejlettebb országok színvonalát. Családsegítő központok, gyermekjóléti alapellátást biztosító gyermekintézmények működnek, illetve megkezdődött a helyettes-szülői hálózat, valamint a családi napközik kiépítése. A gyermeknevelés anyagi támogatásai közül kiemelendők: az adókedvezmények, a gyermekvédelmi támogatás, családi pótlék (iskoláztatási támogatás), a természetbeni juttatások (a közlekedés támogatása, a közgyógyellátás, az üdültetés, a tankönyvvásárláshoz adott támogatás, az iskolai étkeztetés stb.), az egészség- és nyugdíjbiztosítás keretében nyújtott támogatások. A gyermeknevelés és a munkavállalás összehangolása érdekét szolgálják a gyermekek gondozásával összefüggő kedvezmények és támogatások: a szülési és a gyermekgondozási szabadság, a gyed, a gyes, a gyet. Tapasztalatok szerint a munkavállalási és a családi szerepek összehangolását szolgálják a különböző rugalmas foglalkoztatási formák (a részmunkaidős foglalkoztatás, a távmunka, alkalmi munkavállalói könyv bevezetése, a bedolgozói rendszer működtetése) elterjesztésére indított programok. Szükséges akciók Továbbra is fontos feladat a családi és munkahelyi kötelezettségek összehangolásának elősegítése. Ezért részben az előzőekben említett elmúlt évi akciók folytatásával, részben új akciók indításával indokolt a részmunkaidős és más rugalmas foglalkoztatási formák elterjedését ösztönözni, a munkavállalást a „családbarát foglalkoztatás” népszerűsítésével, a munkahelyi diszkriminációval szembeni határozottabb fellépéssel elősegíteni. Ennek megfelelően elsősorban: — a „családbarát” foglalkoztatás érdekében rugalmas munkavégzést segítő programok indítása szükséges, valamint újabb intézkedések bevezetése (pl. a munkaerő-kölcsönzés törvényi szabályozása, a bedolgozói rendszer korszerűsítése) indokolt, — a szülők munkavégzését segítő gyermekintézmények ellátásának színvonalát meg kell őrizni, illetve a hálózat bővítésének feltételeit meg kell vizsgálni, — a család tagjainak gondozását házi gondozás és ápolás fejlesztésével, támogatási kör kiszélesítésével (pl. ápolási díj alanyi jogon történő biztosítása, ápolási díj melletti részmunkaidős foglalkoztatás lehetővé tétele) segíteni kell, családi napközi, valamint házi betegellátó szolgáltatás kísérleti jellegű beindítása szükséges több önkormányzat együttműködésével, — külön program indítása szükséges azon munkanélküliek esetében, akik olyan családban élnek, ahol több személy is munkanélküli, — fontos a családbarát akcióprogram indítása: a munkaadókkal, kamarákkal, szakszervezetekkel feltételrendszer kidolgozása, véleményezése a „CSALÁDBARÁT MUNKAHELY” díj első meghirdetéséhez, auditáló rendszer kidolgozása és működtetése a további évek családbarát munkahely díj kiosztásának jobban a munkahelyekre szabott, együttműködésben kialakított feltételeinek megállapításához, — a részmunkaidős foglalkoztatást a társadalombiztosítási jogszabályok ösztönző átalakításával, a gyesen, gyeden lévő nők számára is támogatni kell.

Source: https://magyarkozlony.hu/hivatalos-lapok/4c1e66df14a43b3b61af6535a8b12370f7e78162/dokumentumok/1566e8e82c1207db7d933df98bf3e476bb1b22f7/letoltes